**Per il solit hai jau bun cun tai**

*da Gudrun Mebs*

Damai, jau sun propi cuntenta: mes frar è davent! Finalmain!

Ma bain, el n’è betg davent per adina, be per quindesch dis. En la chasa d’uffants, per recreaziun. Bab al accumpogna fin là, cun l’auto; almain duas uras ston els charrar. Ussa èn els davent.

Quindesch dis. Quai è pulit lung. Igl era dentant nairas uras, quai n’era gea betg pli da tegnair ora. Uschè insatge inquiet, uschè insatge sblatg sco mes frar. Mangià n’ha el era betg pli insatge, ubain be puding, e mintga di quel sbragim a maisa… «na poss betg mangiar insatge, n’hai betg fom, na poss betg mangiar insatge…“ Ed il mattet na sto era betg mangiar, il mattet survegn puding, pertge mangiar sto l’uffant, almain insatge, di la mamma. E sa chapescha survegn il mattet insatge spezial, numnadamain il puding.

Jau survegn gea era puding, avant dentant stoss jau mangiar si mias verduras, qua na datti betg auter, qua na vegn betg targlinà ditg, tar mai, manegel jau. Sulettamain tar il mattet…

Ma bain, ussa è el en la chasa d’uffants. Speranza. Là vegn el schon ad emprender da mangiar, qua sun jau segira, quels na dattan betg insatge spezial ad el. Quai na giess era betg, cun uschè blers uffants.

Quants uffants èn tgi sa là?

Damai, almain ventg, ventg vegni bain ad esser, sche betg dapli. Sin il prospect ha la chasa guardà ora fitg gronda, ina gronda chista grischa, qua hai bain plazza per dapli che ventg uffants. È gea tuttina.

En mintga cas na survegn el betg insatge spezial là, là na sigliotta nagina mamma enturn ses mattet e batlegia: «Anc ina buccadina, mes char, anc ina pitschna, pitschna buccadina!»

E qua èsi finalmain ina giada quiet. Bel! Quindesch dis. Ussa hai jau finalmain nossa chombra be per mai – quai è gea propi malgist, ina suletta chombra per el e per mai!

Ils legos met jau il meglier gist davent. Trasora stgarpitsch’ins qua sur legos ora!

Da quels hai schizunt sin mes pult, cura ch’jau vi far pensums. U duess. Co duess ins er far pensums, sch’il frar pitschen serpegia trasora tranter mias chommas e bajegia gist sin mes pult turs da legos? Adina sin mes pult. Ed adina turs. L’emprim bajegia el ellas, autas e balluccantas e discurra latiers, e lura bitta’l puspè enturn ellas.

Per tge bajegia el turs, sch’el las bitta gea puspè enturn! Na chapesch jau betg. E sch’el sto schon bajegiar turs, lura duai el bajegiar ellas en ses chantun da giugar, là ha el gea plaz….Ma na, i sto esser sin mes pult. Amez il carnet da quints. Jau na sun gea betg quella da far quints, turs da legos n’han dentant pers nagut sin mes carnet, quai è cler.

L’abitaziun è oramai memia pitschna. Jau dovr in’atgna chombra, quai fiss insatge. Serrar l’isch e finì. Ma bain, l’hai jau gea ussa, almain per quindesch dis.

Tgi sa, sch’el bajegia era en la chasa d’uffants turs da legos? Legos n’ha el betg pachetà en, be ses urset, quels vegnan dentant era ad avair legos, quels han franc er giugarets…cun legos fa el dentant il pli gugent termagls.

Quels vegnan ad avair plaschair cura ch’el bitta enturn las turs ed i stgadaina che las ureglias dattan giu. Cun insatge sto el dentant savair far termagls, el na po tuttina betg mo far termagls cun ses urset. Cun quel na fa el er betg endretg termagls, quel charsina el. In bitschin qua, ina bunetta là e crai ch’jau na vesia betg quai. Jau ves dentant schon, jau fatsch be sco sche jau na vesess nagut...e lura sa ruschna el sin mai, splatscha cun sias toppas plain merda sin mias vistas e ma vul charsinar…quai n’hai jau betg gugent.

Jau stoss gea lavurar per la scola, lura na sai jau vairamain betg duvrar el. Lura disturba el.

El disturba insumma savens. Sche Gabi vegn e nus discurrin e mettain si musica: adina è el dasperas. Gabi fa schon tuppas remartgas, tgirapops ed uschia. Jau na m’emposs er da nagut! Sche jau vi trametter el en cuschina tar mamma, lura sbragia el e mamma è lura er stressada, damai lasch jau qua el.

Per il solit sa metta el lura era tut quiet en ses chantun da giugar, prenda ses urset e mastga vi da l’ureglia da l’urset.

Ma el taidla tiers, qua sun jau fitg segira, el taidla tiers fitg exact. Chapir na chapescha el franc betg tut, ah tge, el è anc memia pitschen, el è gea pir quatter. Mintgatant emblidain nus el, Gabi ed jau, perquai ch’el è uschè quiet. Nus laschain ir musica e mangiain biscuits e tadlain adina la medema chanzun, perquai che nus chattain quella uschè bella… «maladetta primavera…» insatge talian, vairamain bel…quella laschain nus adina puspè ir…

E lura chanta el tuttenina er, or da ses chantun da giugar, fitg da bass e pulit fauss, quai tuna dentant uschè legher, ed jau stoss rir…Sulettamain Gabi, ella na chatta betg legher quai, ella tira il nas e chanta fitg dad aut la dretga melodia…ma el na po gnanc anc savair quai, el è gea anc pitschen, e la melodia è pulit greva.

Jau chat quai tup da Gabi, ch’ella sto gist dir insatge, ella na chanta er betg adina endretg…ma Gabi n’ha er betg in frar pitschen, quai bad’ins, nagin’idea ha quella.

Tgi sa, sch’els èn gia en la chasa d’uffants? Stoni gea bunamain esser, u almain prest, igl è gea quasi stgir…En il stgir tema el…Bab è dentant cun el. Jau n’hai betg tema en il stgir, cler… el però bain. Lura na po el betg sa durmentar e batlegia ch’jau duaja chantar avant ad el la chanzun taliana, e quai fatsch jau era mintgatant…atgnamain fitg savens, e lura sumsuma el uschè da bassin e sa serra cunter mai…Tgi sa, sche quels en la chasa d’uffants han in giradiscs? Tgi sa, sche quels han era quella chanzun taliana? Perquai ch’el ha uschè gugent quella. Forsa la poss jau gea trametter ad el…

Il pli gugent ha el dentant, sch’ins chanta avant ad el.

Là na chanta segir nagin avant ad el, tgi sa, sch’insatgi chanta avant ad el? Sch’ins na chanta betg avant ad el, lura na dorma el betg bain. Mintgatant sbragia el en la sien, uschè dad aut, ch’ins dat bunamain or da letg.

Jau na sai era betg, daco ch’el sbragia. El sbragia simplamain, e sche jau chant lura avant ad el insatge e smatg ses urset en ses bratsch e tir glisch la cuverta da letg, sa durmenta el gist puspè, e lura sfrigna el en la sien…

E sch’el sbragia la notg en la chasa d’uffants? El sbragia franc. Quai sai jau gea. Forsa n’auda nagin quai. Ubain sch’insatgi auda, lura fani zacras cun el. Ins na dastga dentant betg sdiavlar cun el, el na sbragia gea betg aposta. Quai sai jau. El è gea anc pitschen.

Ma bain, el turna prest puspè, schon en quindesch dis, quai n’è gnanc uschè ditg pli…

Jau hai er ditg a bab: sch’el sbragia, lura porta gist puspè enavos el. Pertge quai na porta gea nagut. Nus pudain schon anc vertir el in zichel, crai jau…E mamma è ussa gia sfinida, ses mattet è davent, ella sesa en stiva, na di betg pled…

Pulit quiet èsi qua, vairamain malempernaivel, ins sto l’emprim anc sa disar vi da quai, ch’igl è ussa uschè quiet, bunamain solitari. El na disturba atgnamain era betg propi fitg…sulettamain in zichel, mintgatant, cura ch’el bajegia turs da legos sin mes pult.

Forsa sbragia el ussa…speranza crida el ussa. Fitg dad aut. Lura prenda bab puspè a chasa el. Quai ha el empermess a mai. Empermess è empermess. Sch’el crida, ha el ditg, lura met jau el gist puspè en l’auto, e nus charrain enavos…

Speranza sbragia el, speranza turna bab puspè cun el! Lura dastga el era puspè bajegiar sias tuppas turs da legos sin mes pult, però betg trasora, be mintgatant…Lura dastga el era chantar fitg dad aut la chanzun taliana, e sche Gabi tira grimassas, lura ditg jau insatge ad ella, e quai cler e net...

Quella n’ha gea nagin’idea, sco che quai è, uschè sulet en ina chasa d’uffants, e nagin è là ch’ins conuscha e tut è uschè ester…

Sbragia frar, sbragia fitg dad aut, lura prenda bab puspè a chasa tai e lura ès ti puspè qua, e lura faschain nus termagls…e lura dun jau in regal a tai, e ti survegns puding e…

Jau vuless uschè gugent che ti fissas puspè qua…

Mes frar pitschen duai puspè esser qua!